  Виталий Пронин Кызьы пусъё экономистъёс, Россилэн «висись» интыез - моногородъёс. Отын уноез улӥсьёс тыршо городазы ик интыяськем одӥг-кык заводъёсын: предприятилы заказъёс вуэмысь дугдо ке, уждунтэк курадӟе быдэс город.Соин ик соос туж кулэясько федерал центрлэн юрттэтэзлы: заказъёс шедьтон но, уксё висъян ласянь но. Статистика возьматэ: Россиын соос радэ пыртыны луоз 332 пала городъёсты. Котькудаз улӥсез 10 сюрс муртлэсь ятыргес, нош ваньзэ-ӧвӧлзэ 16 миллион адями люкаське.Азьвыл аръёсы соослы юрттэт сётон рос-прос радъямын ӧй вал. Али Россилэн Правительствоез басьтӥськиз «Россиысь моногородъёс» федерал программаез быдэстон борды. Со улсын пӧртэм улосъёсысь моногородъёслы субсидия висъяське отчы интыяськем производствоез ӝутон понна.Шумпотымон: та программае шедизы республикаысьтымы но куинь городъёс - Воткинск, Сарапул но Глазов.- Шаерысьтымы моногородъёслы висъяськись субсидилэн быдӟалаез шумпоттэ, - вераз республикаысьтымы Экономикая министр Михаил Зайцев. - Кылсярысь, Воткинск городлы федерал бюджетысь чакламын 580 миллион манет висъяны, Глазовлы но Сарапуллы - быдэн 2 миллиард. Со сяна, та городъёсты азинтонлы юрттэт висъяськоз республикамылэн кисыысьтыз но.Глазовын но Воткинскын ужтэк пукисьёслэн лыдзы бадӟым ӧвӧл, отысь заводъёсы заказъёс вуо, калык уждун басьтэ. Секытгес югдур Сарапулын - ужтэк пукисьёслэн лыдзы берло аръёсы йылӥз, заводъёсын дырын-дырын шуг-секытъёс кылдыло. Экономикая министр буйгатӥз: кылдытэмын луозы та городэз азинтӥсь бадӟым проектъёс.Елена Никитина Теги: Воткинск Глазов моногород Сарапул  